FI Euroopan unionin virallinen lehti C 96/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2011/C 96/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

ASETUKSEN 9 ARTIKLASSA TARKOITETTU MUUTOSHAKEMUS

”CARNE DE VACUNO DEL PAÍS VASCO/EUSKAL OKELA”

EY-N:o: ES-PGI-0105-0175-18.07.2008

SMM ( X ) SAN ( )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue — Alkuperätodisteet — Tuotantomenetelmä — Yhteys maantieteelliseen alueeseen —  Merkinnät —  Kansalliset vaatimukset —  Muu (täsmennettävä)

2. Muutoksen/muutosten tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Tuote-eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Tuote-eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

Haetut muutokset liittyvät seuraaviin eritelmän kohtiin:

3.1 Tuotteen kuvaus:

Ehdotetut muutokset koskevat toisaalta suojan kattamia rotuja ja toisaalta lihatyyppejä ja niiden ominaisuuksia. Nämä muutokset ovat vastaus Baskimaan itsehallintoalueen karjankasvatusalan esittämään pyyntöön.

Muutoksia ehdotetaan, jotta voitaisiin ottaa paremmin huomioon nykyiset käytännöt ja päällysmerkintöjen suurempaan avoimuuteen liittyvät kuluttajien odotukset sekä mukauttaa eritelmä rekisteröintihakemuksen jättämisen jälkeen tapahtuneisiin lainsäädännön muutoksiin ja ottaa käyttöön lihan laatuun vaikuttavia uusia vaatimuksia. Perimmäisenä tavoitteena on tuotteen markkinasuuntautuneisuuden edistäminen kannattavuuden ja kilpailukyvyn lisäämiseksi.

3.2 Alkuperätodisteet:

Muutokset ovat perusteltuja toisaalta voimassa olevan lainsäädännön noudattamiseksi ja toisaalta rehuntuottajien sisällyttämiseksi tuotantoketjuun, koska eläinten ravinto liittyy erottamattomana osana tuotteen arvoketjuun.

Jotta maantieteellinen merkintä vastaisi asetuksen (EY) N:o 510/2006 11 artiklan säännöksiä, joiden mukaan tuotteen varmentamisesta vastaavien elinten on täytettävä eurooppalaisen standardin EN 45011 tai ISO/IEC 65 Guide -oppaan edellytykset, on myös suositeltavaa poistaa eritelmän kyseisessä kohdassa oleva viittaus eurooppalaiseen standardiin EN 45004.

3.3 Tuotantomenetelmä:

Muutos on aiheellinen, jotta tämä eritelmän kohta voidaan mukauttaa hakemuksen jättämisen jälkeen tapahtuneisiin lainsäädännön muutoksiin ja ottaa huomioon tarve ottaa käyttöön lihan laatuun vaikuttavia uusia vaatimuksia.

3.4 Yhteys maantieteelliseen alkuperään:

Ehdotettu muutos liittyy suojan kattamiin rotuihin, joihin lisätään kotoperäinen Terreña-rotu.

YHTENÄINEN ASIAKIRJA

NEUVOSTON ASETUS (EY) N:o 510/2006

”CARNE DE VACUNO DEL PAÍS VASCO/EUSKAL OKELA”

EY-N:o: ES-PGI-0105-0175-18.07.2008

SMM ( X ) SAN ( )

1. Nimi:

”Carne de Vacuno del País Vasco/Euskal Okela”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

Tuore naudanliha, joka on saatu seuraavista Baskimaan itsehallintoalueella perinteisesti kasvatetuista nautakarjaroduista: Pirenaica, Limusín, Pardo Alpina, Blonda, Terreña sekä niiden risteytykset; kun on kyse risteytyksistä, johonkin edellä mainituista roduista kuuluvan geneettisen perimän osuuden on oltava vähintään 50 prosenttia.

Vaikka suoja kattaa viisi rotua, hallitseva rotu on Baskimaan kotoperäinen Pirenaica.

Eläimen iän mukaan voidaan erottaa kolme lihatyyppiä:

— ”Txahala-Txekorra”: 8–24 kuukauden ikäisistä eläimistä saatu liha;

— ”Zaharra”: 24–84 kuukauden ikäisistä eläimistä saatu liha;

— ”Idia”: 24–59 kuukauden ikäisistä urospuolisista kuohituista eläimistä saatu liha.

Kaikkien lihatyyppien on täytettävä seuraavat vaatimukset:

— Lihakkuus: ”Txahala-Ternero/a”: Eurooppalaisen luokituksen mukaiset luokat S, E, U ja R, ”Zaharra-Vacuno Mayor” ja ”Idia-Buey”: saman luokituksen mukaiset luokat S, E, U, R ja O;

— Rasvaisuus: ”Txahala-Txekorra”: vähintään rasvaisuusluokka 2, ”Zaharra” ja ”Idia”: vähintään rasvaisuusluokka 3.

— Lihan väri: Lihan väri ei saa esiintyä normaalista, ja sen on oltava iän ja rasvaisuusluokan mukaan kullekin lihatyypille ominainen.

— Kemialliset ominaisuudet: Kaikkien ruhojen longissimus dorsi -lihaksen pH-arvon mitattuna 24 tuntia teurastamisen jälkeen on oltava enintään 5,9.

— Vähimmäisriiputusaika: Lihan riiputusaika on seitsemän päivää teurastuspäivästä ekstra- ja I A -kauppaluokan ruhonosien osalta ja kolme päivää muiden ruhonosien osalta. Pakattujen palojen vähimmäisraakakypsytysaika määräytyy tuotteen säilytystavan ja tarjontamuodon mukaan määriteltyjen teknisten vaatimusten mukaisesti.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

Eläimiä ruokitaan luonnonrehulla, joka voi olla tuoretta tai kuivaa ruohoa, heinää tai olkea, ja lisärehuna käytetään sallittujen aineiden luetteloon merkittyjä raaka-aineita, kuten kokonaista tai jauhettua viljaa, palkokasveja, öljykasveja ja leseitä, jotka on tuotettu tilalla.

Sekä tilalla tuotetun että ulkopuolelta hankitun rehun on oltava hyväksyttyä käytettäväksi suojatulla maantieteellisellä merkinnällä ”Carne de Vacuno del País Vasco/Euskal Okela” varustetun tuotteen tuotantoon tarkoitettujen eläinten rehuksi.

Lihotus- ja loppuruokintavaiheessa käytettävän rehun on koostuttava sallittujen aineiden julkisessa luettelossa hyväksytyistä raaka-aineista ja tuotteista.

Korkeatasoisten raaka-aineiden (vilja, palkokasvit, öljykasvit) osuuden on oltava vähintään 80 prosenttia rehun raaka-aineesta tai 85 prosenttia siinä tapauksessa, että rehun ainesosana käytetään myös leseitä.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Lihan on oltava peräisin Baskimaan itsehallintoalueella sijaitsevilla ja Carne de Vacuno del País Vasco/Euskal Okela -lihan tuottajien rekisteriin merkityillä tiloilla syntyneistä ja kasvatetuista eläimistä, jotka on myös teurastettava tuotantoalueella sijaitsevissa teurastamoissa, jotta ruhojen aistinvaraiset ominaisuudet säilyvät ja kuljetuksen mahdolliset vaikutukset lihan laatuun voidaan välttää. Luokitellut ja asianmukaisiksi todetut ruhot yksilöidään. Koko tuotantoprosessia tilalta lopulliselle kuluttajalle valvotaan tuotteen jäljitettävyyden varmistamiseksi eritelmän mukaisesti.

Rekisteröidyt eläimet kasvatetaan perinteiseen tapaan olosuhteissa, jotka takaavat eläinten terveyden ja hyvinvoinnin ja joissa eläinten ruokintaan kiinnitetään erityistä huomiota eritelmän mukaisesti.

Toimivaltaiset viranomaiset toteavat ja yksilöivät kaikki tilat ja niiden yksittäiset eläimet. Eläinsuojien on täytettävä useita vaatimuksia, jotka liittyvät pinta-alaan, kuivikkeisiin, valaistukseen, ilmanvaihtoon ja yleisiin edellytyksiin, joilla voidaan taata eläimille epäsuotuisien olosuhteiden puuttuminen.

Eläinten kuljetus teurastamoon saa kestää enintään neljä tuntia, ja sen aikana on vältettävä stressiä aiheuttavia ja lopputuotteen laatuun vaikuttavia tekijöitä.

Kaikissa teurastamossa tehtävissä käsittelyvaiheissa (verenlasku, leikkaaminen, valutus, riiputus ja merkitseminen) noudatetaan eritelmän vaatimuksia.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Etiketissä on oltava maininta ”Indicación geográfica protegida: Carne de Vacuno del País Vasco/Euskal Okela” (suojattu maantieteellinen merkintä).

4. Maantieteellisen alueen tarkka rajaus:

Alue, jolla nimityksellä ”Carne de Vacuno del País Vasco/Euskal Okela” suojatun lihan tuotantoon soveltuva karja syntyy, kasvaa ja teurastetaan, kattaa Baskimaan itsehallintoalueen kokonaisuudessaan. Se käsittää seuraavat maakunnat: Alava, Gipuzkoa ja Bizkaia.

Näin ollen suojatulla maantieteellisellä merkinnällä varustetun lihan tuotanto- ja jalostusalue käsittää Baskimaan itsehallintoalueen kokonaisuudessaan.

5. Yhteys maantieteelliseen aluperään:

5.1 Maantieteellisen alueen erityisyys:

Korkealaatuisen lihan tuotanto luonnonrehun käyttöön perustuvassa karjankasvatuksessa edellyttää ihanteellisia ilmasto- ja maaperäolosuhteita. Tämä onkin yksi Baskimaassa perinteisesti tuotetun lihan erityispiirteistä.

Baskimaan karjatalouteen eniten vaikuttavat luonnonolosuhteet ovat pinnanmuodostus, maaperä, ilmasto ja runsasravinteiset rehuvarat.

Baskimaan itsehallintoalue on vuoristoinen alue, ja sen pinnanmuodostukseen ja ilmastoon liittyvät rajoitteet vaikuttavat voimakkaasti sen pääasialliseen elinkeinotoimintaan, joka perustuu ennen muuta karjanhoitoon.

Valtameri-ilmasto vaikuttaa ratkaisevasti kosteaan maaperään, joka sisältää runsaasti orgaanisen aineksen hajoamista nopeuttavia ja kosteuttavia mikro-organismeja. Maaperä on usein erittäin humuspitoista, ja sen A-kerros on paksu ja sisältää poikkeuksellisen runsaasti orgaanista ainesta (kostean vyöhykkeen kalkkipitoinen ruskomaa). Se on muodostunut kalkkikivipitoisen aineksen päälle ja sisältää runsaasti orgaanista ainesta.

Maantieteellinen leveysaste vaikuttaa eniten alueen ilmastoon, joka on tyypillinen Atlantin meri-ilmasto. Lämpötilat ovat maltillisia ja vaihtelut päivä- ja yölämpötilojen tai kesä- ja talvilämpötilojen välillä vähäisiä. Alueella sataa runsaasti (keskimäärin yli 1 200 mm vuodessa).

Meren läheisyydestä johtuen lämpötilat ovat lauhkeita rannikolla ja sen lähialueilla, ja erot kasvavat, mitä enemmän loitonnutaan Cantabrian merestä kohti Ebro-joen alannetta, jossa kesät ovat hieman kuumempia ja talvet hieman kylmempiä.

Baskimaan yleisin naudanlihan tuotantomenetelmä perustuu siihen, että karja laiduntaa vuoroin laaksossa ja vuoroin vuoristossa. Tämä on merkittävä perinteinen tuotantomenetelmä, koska sen avulla voidaan hyödyntää luonnonrehuja sekä parantaa maisemaa ja luonnonympäristöä.

Siirtolaiduntamisjärjestelmän muuttaminen tai häviäminen muuttaisi maisemaa monella tavalla ja lisäisi riippuvaisuutta ulkopuolelta hankittavasta rehusta, mikä puolestaan johtaisi tuotannon voimaperäistymiseen ja siitä aiheutuviin ympäristövaikutuksiin.

5.2 Tuotteen erityisyys:

On korostettava, että tuotteen korkea rasvaisuusluokka on Baskimaan kuluttajien suuresti arvostama erityistekijä, joka erottaa sen muista tuotteista; ruhot, jotka eivät täytä tätä koskevaa vähimmäisvaatimusta, jätetään suojan ulkopuolelle.

Rasvan määrä ja laatu sekä 3.2 kohdassa kuvattujen eri lihatyyppien muut erityispiirteet vaikuttavat tärkeisiin aistinvaraisiin ominaisuuksiin, kuten lihan tuoksuun, makuun, mehevyyteen ja pehmeyteen.

Lukemattomat asiakirjaviittaukset Baskimaan perinteiseen naudanlihantuotantoon osoittavat, että alueella on harjoitettu karjataloutta neoliittikaudelta lähtien.

Baskimaassa on perinteisesti kulutettu enemmän naudanlihaa kuin muualla Espanjassa, ja useat historialliset viittaukset todistavat alueella tuotetun lihan laadusta ja maineesta.

Jose María Busca Isusi kirjoittaa teoksessaan ”Alimentos y guisos en la cocina vasca” (1958): ”Baskimaan kansalla on ikiajoista lähtien ollut taito kypsentää lihaa erinomaisella tavalla. Ammoin paistettiin hiilloksella kokonaisia ruhoja, ja käytäntö jatkuu vielä nykyäänkin eräiden kuntien alueella. Chuleton (hiilloksella paistettu poikittain leikattu naudan kyljysrivi, jonka paino on vähintään 350 grammaa) on yksi Baskimaan keittiön tyypillisimmistä ja vanhimmista ruokalajeista, ja sen maine on kiirinyt myös itsehallintoalueen ulkopuolelle”.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu ja ominaisuudet (kun kyseessä on SAN) tai tuotteen erityislaatu, maine tai muut ominaisuudet (kun kyseessä SMM):

Suoja kattaa seuraavat Baskimaan itsehallintoalueella kasvatetut rodut: Pirenaica, Limusín, Pardo Alpina, Blonda ja Terreña sekä niiden risteytykset.

Hallitseva rotu on kotoperäinen Pirenaica, joka esiintyy Baskimaassa neoliittikaudelta lähtien. Niin ikään kotoperäistä Terreña-rotua on perinteisesti käytetty apuna maataloustöissä, koska kyseisen rodun härät ovat vahvoja.

Limusín, Pardo Alpina ja Blonda ovat osoittautuneet sopeutumiskykyisiksi Baskimaan olosuhteisiin ja luonnonrehuun perustuvaan laajaperäiseen kasvatusjärjestelmään. Tämä on yksi tärkeimmistä tekijöistä, jotka erottavat Baskimaassa perinteisesti tuotetun lihan muiden alueiden tuotteista. Alueen ilmaston ja pinnanmuodostuksen erityispiirteiden ansiosta siellä esiintyvät laidunmaat ovat edesauttaneet alueeseen voimakkaasti sidoksissa olevan karjankasvatuksen kehittymistä.

Karjanhoitomenetelmä ja ravinto ovat olennaisia tekijöitä rasvaisuusluokan kannalta. Juuri rasvaisuus ja vähimmäisriiputusaika vaikuttavat ratkaisevasti kuluttajien suuresti arvostamiin Carne de Vacuno del País Vasco/Euskal Okela -naudanlihan erityisominaisuuksiin ja erityisesti makuun, mehevyyteen ja pehmeyteen.

Eri ikäisistä, rotuisista ja eri sukupuolta olevista eläimistä saatuja, maantieteellisellä merkinnällä ”Carne de Vacuno del País Vasco/Euskal Okela” suojattuja ruhoja koskeva tuore tutkimus osoittaa, että niiden teknisesti mitatut fysikaalis-kemialliset ominaisuudet ovat tasalaatuisemmat kuin muita ruhoja koskevissa vastaavanlaisissa tutkimuksissa todetut ominaisuudet, siinäkin tapauksessa, että tutkimus koski yhtä ainoaa rotua.

Tuotteen maine tunnustetaan yleisesti, minkä vahvistavat myös tuoreet tutkimukset (IKERFEL 2006, IKERFEL 2009). Näiden kuluttajatutkimusten mukaan yli 90 prosenttia vastaajista tunnisti tuotteen spontaanisti tai vihjeiden perusteella, minkä vuokasi voidaan päätellä, että Carne de Vacuno del País Vasco/Euskal Okela tunnetaan kaikkialla Baskimaan itsehallintoalueella.

Carne de Vacuno del País Vasco/Euskal Okela -naudanlihan maine ja tunnettuus johtuvat suurelta osin Baskimaan rikkaasta gastronomisesta perinteestä, joka on siirtynyt sukupolvelta toiselle ja jonka tunnetuimpia erikoisuuksia on naudanliha ja erityisesti hiilloksella paistettu/grillattu naudankylki. On syytä mainita esimerkiksi, että huhtikuussa 2010 Vitoriassa järjestetyssä huippukokkien XVI kansallisessa tapaamisessa, johon osallistuivat maailman parhaat keittiömestarit, naudankylki oli kunniapaikalla. Toinen esimerkki naudanlihan suosiosta Baskimaassa ovat yli 70 Carne de Vacuno del País Vasco/Euskal Okela -grillijuhlaa (”al burduntzi” – vanhin ja perinteisin tapa grillata vasikka kokonaisena), jotka järjestetään vuosittain kansanjuhlien yhteydessä Baskimaan eri kaupungeissa ja joissa maistellaan tätä tuotetta ja ylistetään sen erinomaisuutta.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Eritelmä, sellaisena kuin se on muutettuna tällä muutoshakemuksella, on saatavissa internetosoitteessa:

http://www.nasdap.ejgv.euskadi.net/r50-4633/es/contenidos/informacion/igp_carne/es_agripes/adjuntos/pliegocondiciones.pdf

(1) EUVL L 93, 31.3.2006, s. 12.